Четверг, 5 Декабря, 2019 20:28\nРуслан Канаев – 2013-нчю йылны инг яхшы директору\n4–7-нчи октябрде эсгерилген конференция сегизинчи керен оьтгерилди. Шонда «Россияны инг яхшы 100 ССУЗлары» деген конкурс да болду. Бу гезик конференцияны ишинде ва финалда Россияны 60 регионундан гелген 180 адам ортакъчылыкъ этди. Хасавюртдагъы Зайналабит Батырмурзаевни атындагъы педагогика коллеж Россияны инг яхшы ССУЗларыны арасына гирген деп диплом берилген. Коллежни директору Руслан Канаев «2013-нчю йылны инг яхшы директору» деген атны алгъан ва алтын медаль булан савгъатлангъан.\n–Бу янгыз мени уьстюнлюгюм тюгюл, – дей Р.Канаев. – Бу – савгъат педагогика коллежни дарс беривчюлерини ортакъ савгъаты. Бизин коллеж билим беривде тюз ёлда барагъанны ва мунда мекенли билимли дарс беривчюлер ишлейгенни исбат эте. Мен шону булан оьктеммен.\nБиз педагогика коллежни коллективин уллу савгъаты булан гьакъ юрекден къутлайбыз, яшёрюмлеге билим беривде ва оланы тарбиялавда дагъы да оьрлюклер алмакъны ёрайбыз.\nСуратда: Хасавюрт педагогика коллежни директору Руслан Канаев оьзюне савгъатлар тапшургъан Пачалыкъ Думаны билим беривге къарайгъан комитетини председателини орунбасары Виктор Шудегов (солда) ва РАН-ны академиги Валерий Черешнев булан эсделик сурат алдыра.